CC 20220801
Me lifes onlah se þis leoht onwrah, ond þæt torhte geteoh, tillice onwrah. Glæd wæs ic gliwum, glenged hiwum, blissa bleoum, blostma hiwum. 5\nSecgas mec segon, symbel ne alegon, feohgiefe gefegon; frætwed wægon wicg ofer wongum wennan gongum, lisse mid longum leoma gehongum. þa wæs wæstmum aweaht, world onspreht, 10\nunder roderum areaht, rædmægne oferþeaht. Giestas gengdon, gerscype mengdon, lisse lengdon, lustum glengdon. Scrifen scrad glad þurh gescad in brad, wæs on lagustreame lad, þær me leoþu ne biglad. 15\nHæfde ic heanne had, ne wæs me in healle gad, þæt þær rof weord rad. Oft þær rinc gebad, þæt he in sele sæge sincgewæge, þegnum geþyhte. þenden wæs me mægen, horsce mec heredon, hilde generedon, 20\nfægre feredon, feondon biweredon. Swa mec hyhtgiefu heold, hygedryht befeold, staþolæhtum steold, stepegongum weold swylce eorþe ol, ahte ic ealdorstol, galdorwordum gol. Gomen sibbe ne ofoll, 25\nac wæs gefest gear, gellende sner, wuniendo wær wilbec bescær. Scealcas wæron scearpe, scyl wæs hearpe, hlude hlynede, hleoþor dynede, sweglrad swinsade, swiþe ne minsade. 30\nBurgsele beofode, beorht hlifade, ellen eacnade, ead beacnade, freaum frodade, fromum godade, mod mægnade, mine fægnade, treow telgade, tir welgade, 35\nblæd blissade, gold gearwade, gim hwearfade, sinc searwade, sib nearwade. From ic wæs in frætwum, freolic in geatwum; wæs min dream dryhtlic, drohtað hyhtlic. 40\nFoldan ic freoþode, folcum ic leoþode, lif wæs min longe, leodum in gemonge, tirum getonge, teala gehonge. Nu min hreþer is hreoh, heofsiþum sceoh, nydbysgum neah; gewiteð nihtes in fleah 45\nse ær in dæge wæs dyre. Scriþeð nu deop in feore brondhord geblowen, breostum in forgrowen, flyhtum toflowen. Flah is geblowen miclum in gemynde; modes gecynde greteð ungrynde grorn efenpynde, 50\nbealofus byrneð, bittre toyrneð. Werig winneð, widsið onginneð, sar ne sinniþ, sorgum cinnið, blæd his blinnið, blisse linnið, listum linneð, lustum ne tinneð. 55\nDreamas swa her gedreosað, dryhtscype gehreosað, lif her men forleosað, leahtras oft geceosað; treowþrag is to trag, seo untrume genag, steapum eatole misþah, ond eal stund genag. Swa nu world wendeþ, wyrde sendeþ, 60\nond hetes henteð, hæleþe scyndeð. Wercyn gewiteð, wælgar sliteð, flahmah fliteþ, flan mon hwiteð, borgsorg biteð, bald ald þwiteþ, wræcfæc wriþað, wraþ að smiteþ, 65\nsingryn sidað, searofearo glideþ, gromtorn græfeþ, græft hafað, searohwit solaþ, sumurhat colað, foldwela fealleð, feondscipe wealleð, eorðmægen ealdaþ, ellen colað. 70\nMe þæt wyrd gewæf, ond gewyrht forgeaf, þæt ic grofe græf, ond þæt grimme græf flean flæsce ne mæg, þonne flanhred dæg nydgrapum nimeþ, þonne seo neaht becymeð seo me eðles ofonn ond mec her eardes onconn. 75\nþonne lichoma ligeð, lima wyrm friteþ, ac him wenne gewigeð ond þa wist geþygeð, oþþæt beoþ þa ban an, ond æt nyhstan nan nefne se neda tan balawun her gehloten. Ne biþ se hlisa adroren. 80\nær þæt eadig geþenceð, he hine þe oftor swenceð, byrgeð him þa bitran synne, hogaþ to þære betran wynne, gemon morþa lisse, þær sindon miltsa blisse hyhtlice in heofona rice. Uton nu halgum gelice scyldum biscyrede scyndan generede, 85\nwommum biwerede, wuldre generede, þær moncyn mot for meotude rot soðne god geseon, ond aa in sibbe gefean. Index | Previous page | Next page